《结夏西山诸佛刹效初盛体为排律十首 其一》
明代·胡应麟

宝树云霞出，珠林日月悬。丰碑镵晋代，巨榜揭梁年。

绣柱排双镵，雕甍控八埏。塔光摩宇宙，𣄢影矗星躔。

海蹙浮杯浪，江萦卓锡泉。中峨群岫列，上竺乱峰连。

鹿苑全铺桂，龙池尽植莲。昙花青鸟驻，忍草白牛眠。

兜率高天外，昆崙大地前。神功香积运，圣谛法轮传。

万劫空王座，千灯释祖筵。焚身销众业，断臂伏诸缘。

入室闻师利，登坛见普贤。曹溪存一悟，临济彻三玄。

有漏先除障，无生欲问禅。行行负瓢笠，曳杖到金田。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。